
Hexapneumine Adults sirupas
Folkodinas, chlorfenamino maleatas, biklotimolis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos simptomai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra Hexapneumine Adults ir kam jis vartojamas
2.	Kas žinotina prieš vartojant Hexapneumine Adults 
3.	Kaip vartoti Hexapneumine Adults 
4.	Galimas šalutinis poveikis
5.	Kaip laikyti Hexapneumine Adults 
6.	Pakuotės turinys ir kita informacija

Šio vaisto sudėtyje yra 3 veikliosios medžiagos:
· folkodinas (slopina kosulį); 
· chlorfenamino maleatas (slopina imuninių reakcijų metu išsiskiriančio histamino poveikį ir tokiu būdu mažina nosies gleivinės paburkimą ir gleivių gamybą;,
· biklotimolis (naikina bakterijas, grybelius, slopina uždegimą ir malšina skausmą).

Šis vaistas vartojamas sausam varginančiam kosuliui, ypač naktiniam, simptomiškai palengvinti suaugusiems žmonėms ir paaugliams nuo 15 metų.

Hexapneumine Adults vartoti negalima:
· jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje);
· vaikams, jaunesniems kaip 15 metų;
· jeigu kosulio priežastis yra bronchinė astma;
· jeigu yra kvėpavimo nepakankamumas;
· jeigu sutrikęs šlapinimasis, pavyzdžiui, dėl prostatos ligos;
· jeigu yra tam tikra glaukomos (akių ligos, kurią sukelia padidėjęs akispūdis) forma;
· žindyvėms.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Hexapneumine Adults. Tai ypač svarbu šiais atvejais:
· jeigu sergate lėtine kepenų arba inkstų liga. Gydytojas gali nuspęsti pakeisti šio vaisto dozę.
· jeigu esate senyvo amžiaus. Gali dažniau pasireikšti šalutinis poveikis.
· jeigu  yra lėtinis vidurių užkietėjimas
· jeigu yra padidėjusi prostata.
· jeigu sergate cukriniu diabetu arba jei cukraus kiekis maiste ribojamas dėl kitos priežasties, reikia atsižvelgti į tai, kad viename matavimo šaukšte (5 ml) yra 3,75 g cukraus.

Jei atkosima skreplių, šiuo vaistu kosulio slopinti negalima. Skreplių atkosėjimas yra labai natūralus apsigynimo mechanizmas, būtinas bronchų sekretui valytis.

Kiti vaistai ir Hexapneumine Adults
Jeigu vartojate arba neseniai vartojote kitų vaistų arba nesate dėl to tikri, apie tai pasakykite gydytojui arba vaistininkui.

Šio vaisto negalima vartoti kartu su kitais vaistais, kurių sudėtyje yra alkoholio.

Pasakykite gydytojui arba vaistininkui, jeigu vartojate bet kurio iš šių vaistų:
· kitų kosulį slopinančių arba palengvinančių vaistų,
· kitų vaistų, kurių sudėtyje yra tokių pačių veikliųjų medžiagų (t.y., folkodino, chlorfenamino arba biklotimolio),
· narkotinių vaistų nuo stipraus skausmo,
· morfino darinių, kurie vartojami narkomanijos pakaitiniam gydymui (pvz., metadono, naloksono, naltreksono),
· migdomųjų arba raminamųjų vaistų,
· vaistų nuo depresijos,
· klonidino (vaisto, vartojamo greitam kraujospūdžio sumažinimui) ar į jį panašių vaistų,
· vaistų psichikos ligoms gydyti (neuroleptikų), 
· vaistų nuo Parkinsono ligos, 
· raumenų spazmus atpalaiduojančių vaistų,
· vaistų nuo širdies ritmo sutrikimo (dizopiramido),
· vaisto nuo alkoholizmo (disulfiramo), 
· tam tikrų antibiotikų, priklausančių vadinamajai cefalosporinų grupei (cefamandolio, cefoperazono, latamoksefo) arba fenikolių grupei (chloramfenikolio), metronidazolo
· geriamųjų vaistų nuo diabeto, priklausančių vadinamąjai sulfamidų grupei (chlorpropamido, glibenklamido, glipizido, tolbutamido), 
· vaistų nuo grybelių sukeliamų ligų (pvz., grizeofulvino, ketokonazolo), 
· prokarbazino (vaisto nuo tam tikrų kraujo vėžio ir smegenų vėžio tipų).

Hexapneumine Adults vartojimas su alkoholiu
Gydantis šiuo vaistu, nepatartina vartoti alkoholinių gėrimų ar vaistų, kurių sudėtyje yra alkoholio. Gali sustiprėti mieguistumas.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Šio vaisto negalima vartoti nėštumo ir žindymo laikotarpiu.

Vairavimas ir mechanizmų valdymas
Vartojant šį vaistą, gali pasireikšti mieguistumas. Šis poveikis sustiprėja vartojant alkoholio ar vaistų, kurių sudėtyje yra alkoholio. Jeigu jaučiate tokį poveikį, nevairuokite ir nevaldykite mechanizmų.

Hexapneumine Adults sudėtyje yra etanolio, natrio metilparahidroksibenzoato, sacharozės ir azodažiklio saulėlydžio geltonojo.
Šio vaisto sudėtyje yra 6,8 tūrio % etanolio (alkoholio), t. y. 5 ml matavimo šaukšte yra 270 mg alkoholio (atitinka 6,8 ml alaus). Kenksmingas sergantiems alkoholizmu. Būtina atsižvelgti nėščiosioms, žindyvėms, vaikams ir didelės rizikos grupės (pvz., sergantiems kepenų ligomis ar epilepsija) pacientams.

Natrio metilparahidroksibenzoatas (E219) gali sukelti alerginių reakcijų, kurios gali būti uždelstos.

Šio vaisto sudėtyje yra sacharozės (cukraus) (5 ml matavimo šaukšte yra 3,75 g). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Azodažiklis saulėlydžio geltonasis (E110) gali sukelti alerginių reakcijų.

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Vaisto dozavimui naudokite pakuotėje esantį matavimo šaukštą (jo talpa yra 5 ml). Pasinaudojus matavimo šaukštu, jį reikia nuplauti.

Įprastinė dozė:
· suaugusiems ir paaugliams nuo 15 metų amžiaus: vienkartinė dozė yra  du matavimo šaukštai (10 ml). Esant reikalui, tokia dozė vartojama kas 4 val. Negalima vartoti daugiau kaip 6 dozių per parą.

Senyviems žmonėms ir ligoniams, sergantiems kepenų ar inkstų nepakankamumu prieš pradedant vartoti Hexapneumine Adult, reikia pasitarti su gydytoju. Gydytojas paskirs tinkamą vaisto dozę.

Šio vaisto negalima vartoti vaikams, jaunesniems nei 15 metų.

Nevartokite vaisto ilgiau, nei būtina (kelias dienas). Vaisto vartokite tik tuo metu, kai kosite.

Vaistą rekomenduojama vartoti vakare, kadangi jis pasižymi slopinančiu poveikiu. 

Jeigu manote, kad Hexapneumine Adults veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę Hexapneumine Adults dozę?
Jeigu pavartojote per didelę vaisto dozę, kreipkitės į gydytoją.

Pamiršus pavartoti Hexapneumine Adults
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.


Sunkus šalutinis poveikis:
· alerginės reakcijos, kurios pasireiškia labai retai ( ne daugiau nei 1 iš 10 000 žmonių).
· angioneurozinė edema (dilgėlinė su stipriu veido ir kaklo tinimu, dėl kurio gali sutrikti kvėpavimas); 
· alerginės reakcijos, kurios pasireiškia retai (ne daugiau nei 1 iš 1000 žmonių):
· odos bėrimas (eritema, egzema, purpura, dilgėlinė);
· anafilaksinis šokas.

Pasireiškia retai (ne daugiau nei 1 iš 1000 žmonių):
· baltųjų kūnelių (leukocitų) skaičiaus sumažėjimas, kuris pasireiškia prasidėjusiu karščiavimu su infekcijos simptomais arba be jų.
· nenormaliai sumažėjęs kraujo plokštelių (trombocitų) skaičius, kuris gali sąlygoti kraujavimą iš nosies ar dantenų.
· nenormalus raudonųjų kraujo ląstelių (eritrocitų) irimas, kuris gali sukelti mažakraujystę.

Kiti šalutiniai poveikiai (pasireiškia retai (ne daugiau nei 1 iš 1000 žmonių):
· mieguistumas, sumažėjęs budrumas;
· sutrikęs kvėpavimas (bronchų susiaurėjimas);
· sutrikusi atmintis ir dėmesio sutelkimas, 
· galvos sukimasis, galvos svaigimas;
· pablogėjusi judesių koordinacija, sutrikusi pusiausvyra, drebulys;
· sumišimas, minčių susipainiojimas, haliucinacijos (nesamų dalykų jutimas);
· burnos džiūvimas, 
· regėjimo sutrikimai (sutrikęs vaizdo fokusavimas, akių vyzdžių išsiplėtimas),
· šlapimo susilaikymas, 
· vidurių užkietėjimas, 
· pernelyg greitas juntamas širdies plakimas, 
· staigus kraujospūdžio sumažėjimas pakeitus kūno padėtį (pvz., atsistojus);
· pykinimas, vėmimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.
Pirmą kartą atidarius buteliuką, sirupo tinkamumo laikas - 8 paros.

Ant dėžutės ir buteliuko po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Hexapneumine Adults sudėtis
· Veikliosios medžiagos yra folkodinas, chlorfenamino maleatas ir biklotimolis. 5 ml sirupo (viename matavimo šaukšte) yra 6 mg folkodino, 0,6 mg chlorfenamino maleato, 10 mg biklotimolio.
· Pagalbinės medžiagos yra saulėlydžio geltonasis FCF (E110), sacharozė, Guaro galaktomanas, natrio metilparahidroksibenzoatas (E219), citrinų rūgšties monohidratas, natrio citratas, apelsinų skonį suteikianti medžiaga*, išgrynintas vanduo.
*Apelsinų skonį suteikianti medžiaga: etanolis (70 %), apelsinų Valencia Floride eterinis aliejus (99,9 % ), natūralioms medžiagoms identiškos skonio medžiagos (levolinalolis, citralis, etilo butiratas, etilo heksaonatas ir β jononas) (0,1 proc.).

Hexapneumine Adults išvaizda ir kiekis pakuotėje
Hexapneumine Adults sirupas yra oranžinės spalvos, apelsinų skonio ir kvapo homogeninis skystis.
Vaistas tiekiamas gintaro spalvos PVC buteliuke, kuriame yra 200 ml sirupo. Buteliukas užsuktas aliuminio apsauginiu dangteliu. Kartono dėžutėje yra buteliukas, 5 ml matavimo šaukštas ir pakuotės lapelis.

Registruotojas ir gamintojas

Registruotojas 
Laboratoires BOUCHARA-RECORDATI
70 Avenue Du General De Gaulle
92800 Puteaux
Prancūzija

Gamintojas
Laboratoires BOUCHARA – RECORDATI
Parc Mecatronic – 03410 Saint – Victor
Prancūzija


Šis pakuotės lapelis paskutinį kartą pežiūrėtas 2022-06-14.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklapyje http://www.vvkt.lt/.

